UMongameli Mnangagwa Uyekethisa Iziqondiso zeCovid 19 Lockdown
Lokhu kuphume uMnangagwa esethula umbiko wakhe oqakathekileyo kuzulu ophume kumabonakude weZTV ethi inani lababulawa kanye labaguliswa yiCovid-19 liyehla.
BULAWAYO — UMongameli Emmerson Mnangagwa uyekethise iziqondiso zeCovid 19 Lockdown kodwa ekhuthaza uzulu ukuba aqhubeke ezivikela ukuthelelwa igcikwane leli. Embikweni wakhe oqakathekileyo awethulele ilizwe ngoMvulo, ubonge kakhulu amazwe athi eleChina, India, Russia leUnited Kingdom ngesipho samajekiseni okuvikela umkhuhlane, aweCovid-19 Vaccine. Ekuyekethiseni iziqondiso zeLockdown, uMongameli Emmerson Mnangagwa ukhuthaze abantu ukuthi baqhubeke beqgoka amamask, begeza izandla lokuhlolwa ukutshisa komzimba lokungasondelelani. Abantu sebevunyelwa ukuhamba kusukela ekuseni ngohalf past 5 kusiya kuhola letshumi ebusuku ngo10pm. Akusadingi ukuba abantu bathwale incwadi ezibavumela ukuhamba lapho abafuna ukuyakhona. Amavinkili asengavulwa ekuseni aze avale ebusuku ngehola lesikhombisa belandela iziqondiso zelockdown. Amankampani asengavula belandela imilayo yenhlanganiso yomanyano wamazwe womhlaba eyeWorld Health Organisation leziqondiso zokuvikela ukumemetheka kweCovid-19. Abazatholakala besephula leziziqondiso bazabotshwa. Abaphila ngokuthengisa sebengavula labo belandela iziqondiso zeWHO lezelizwe ezeCovid-19 Lockdown. Abazafunyanwa bengalandeli lezi ziqondiso amabhizimusi abo azavalwa. Abezikolo lamakolitshi emfundo yaphezulu labo sebengalungiselela ukuba bavule balandela iziqondiso zokuzivikela ukuthelelana iCovid 19 kodwa wathi imfundo yebulenjini ilokhu iqakathekile njalo kumele ithuthukiswe. Abangalandeli lezi ziqondiso kuzadala ukuvalwa kwalezo zikolo. Abantu sebekhululekile ukuhamba hamba kumadolobho ahlukeneyo kodwa abanini bamabhasi kumele balandele iziqondiso sokumelana lokumemetheka kweCovid-19. Abantu ezililweni kumele bengedluli amatshumi amathathu, kuthi abamadili kumele bengedluli amatshumi amahlanu labo bamele balandele iziqondiso zokumelana kwegcikwane leli. Amavinkili athengisa ukudla ama restaurant kuzamele bathengisele abantu behamba bengahlali bedlela khona. Abathengisa utshwala abantu behlala labelula imizimba akumelanga bavule AmaBottle Store azavulwa kodwa kumele athengisele abantu behamba bengahlali benathela khona. Umongameli ukhuthaze uzulu ukuba aqhubeke ezivikela ekubambeni iCovid-19. "Izikolo azilungiselele ukuvula balandele iziqondiso zomanyano wamazwe womhla iWorld Health Organisation Kanye leziqondiso zokuvikela ukumemetheka kweCovid-19 ezweni ngokunjalo lakumakolisthi emfundo yaphezulu. Abazafunyanwa beyekethisa lezi ziqondiso kuzadala ukuba izikolo lamakolitshi abo avalwe." Uqhubeke uMnangagwa ethi uhulumende uzaqhubeka ehlaba ijekiseni yokuvikela igcikwane eyeCovid-19 Vaccine. Kuthi abamankampani lamabhizimusi abalesifiso sokuhlaba izisebenzi zabo kumele bakwenze kungela nhlawulo njalo abantu baqhubeke bezivikela ukubamba leligcikwane. Uchaze ukuba kulamajekiseni azinkulungwane ezingamakhulu ayisithupha-600,000 azavela eChina kunsuku ezilandelayo kuthi lamanye edlula isigidi esisodwa-1,2m azavela kumankampani alelo lizwe. "Sesithole amajekiseni okuvikela ukumemetheka kweCovid-19 azinkulungwane ezingamakhulu amane esiwaphiwe nguhulumende weChina, kuthi inkulungwane ezingamakhulu ayisithupha sikhangelele ukuwathola kunsuku ezilandelayo, Amajekiseni ayedlula isigidi esisodwa-1,2m azavela kumankampani azimele aweChina. Ngakho ngiyalikhuthaza ukuba lihlale lizivikele ekubambeni leligcikwane lilandel iziqondiso zokuzivikela ukulibamba," UBulawayo ungene kulanga lesificaminwe mibili elokhe ehlaba izisebenzi eziqakathekileyo, amafrontline workers, ijekiseni lokuvikela umkhuhlane, eyeCvoid 19 Vaccine, kuhlelo oluqale NgoMvulo weviki edluleyo, njalo ukhangelele ukuhlaba izisebenzi eziqakathekileyo ezedlula inkulungwane eziyisithupha lengxenye-6,600 kuhlandla lakuqala lokuhlaba abantu iSinopharm. UBulawayo uthole amajekiseni edlula inkulungwane ezilitshumi lantathu-13 200.